1Te mam behɛ saazuo ha, nyɛ te boraa zanle dibesɛka te ba tara magaha la a nu'en! 2Te mam soke en yeti, Hom ye' la bɛ? Te ka lebehe yele mam yeti n ye' te n ta magahɛ la Yerusalem teŋa wa, la n behɛ ka yaleŋa la ka woko n zone se'em. 3Bilam te Na'ayenɛ soŋora se'em n tɔgɔre ne la mam la, kena tɔla nɛŋa, te soŋora ayema me to'oha en na, 4nya yele en yeti, Zɔ mɛ lebe ta yele boraa la yeti Yerusalem wan dɛna teŋa te dangoone ka kae ka la. Se'ere n sɔe la nɛreba la dunhe kekeko wan perɛ ka gaŋɛ. 5Mam mɛŋa wan dɛna bugum dangoone kae ba, ge te n soŋa nɛɛ bɔna ba teŋasoka. Na'ayenɛ yele se'em n bala. 6Na'ayenɛ yeti, Ihege ya! Ihege ya! Ɛnkɛ zuɔ bɔba teŋa wa poan wa yehe, mam yeregɛ ya bahɛ sabeeo wa zuo. Na'ayenɛ yele se'em n bala. 7Ziondoma, zɔ ya! Yamam sɛba n kɛn'ɛre Babilon wa, zɔ ya! 8Se'ere n sɔe Pɛɛntɛɛnreba Na'ayenɛ yele mam te a soŋa la zuo, a tom mam te n namehɛ teŋse'ehe woo n fan' ya la. Se'em woo n kalom ya suke la enŋa Na'ayenɛ niho. 9N wan namehɛ ba te ba mɛhe yamehe tuluge fan' ba, te ya wan baŋɛ te Pɛɛntɛɛnreba Na'ayenɛ la n tom mam na. 10Zion, yoona, ge nyeena. Se'ere n sɔe la n ye' na te n bɔna mɛ la hɔ. Na'ayenɛ yele se'em n bala. 11Teŋhe zo'e zo'e wan dekɛ ba mɛhe lagom la Na'ayenɛ de daarɛ, dɛna Na'ayenɛ nɛreba. N wan bɔna ya, teŋasoka te ya baŋɛ te Pɛɛntɛɛnreba Na'ayenɛ la n tom ma ya zen'an na. 12Na'ayenɛ wan sɔna Yuda teŋa la, fa'a teŋa la poan, ge le loe Yerusalem. 13Nɛresaala woo ana baanlam Na'ayenɛ nɛŋan, a vaɛ ihege mɛ a fa'a bɔŋa zen'an la poan mɛ.
mos_Latn